SKRIFTLIG FORESPØRGSEL P-0504/01

af Chris Davies (ELDR) til Rådet

(15. februar 2001)

Om: Transparens i Rådet

Ved hvilken lejlighed har Rådet senest behandlet forslag om at gøre sit lovgivningsarbejde mere transparent og mindre hemmeligt, hvad indeholdt disse forslag, og hvad var resultatet af drøftelsen?

Hvilke planer har formandskabet med henblik på at indføre større transparens i Rådets arbejde og at reducere den hemmelighedsfuldhed, hvormed det gennemfører behandlingen af lovgivningsarbejdet?

Svar

(10. juli 2001)

Som opfølgning af generalsekretærens forslag i tredje rapport om anvendelse af Rådets afgørelse 93/731/EF om aktindsigt i Rådets dokumenter har Rådet undersøgt, om visse kategorier af rådsdokumenter, og navnlig dem, der vedrører lovgivningsprocessen, systematisk vil kunne gøres tilgængelige for offentligheden via Internettet.

Drøftelserne i Rådet forventes at munde ud i Rådets vedtagelse af en afgørelse om aktindsigt i visse kategorier af rådsdokumenter. Formålet er at gøre så mange rådsdokumenter som muligt tilgængelige via Internettet uden at vente på begæringer fra offentligheden om aktindsigt i disse dokumenter.

I henhold til denne afgørelse, som forventes at træde i kraft den 1. maj 2001, gør Generalsekretariatet for Rådet følgende ikke-klassificerede dokumenter tilgængelige for offentligheden via Rådets internet-hjemmeside (http://ue.eu.int):

- dokumenter, der ikke er affattet af Rådet eller en medlemsstat, men som er offentliggjort af deres ophavsmand eller med dennes samtykke

- foreløbige dagsordener for samlinger i de forskellige sammensætninger af Rådet

- enhver tekst, der er vedtaget i Rådet og som er bestemt til at blive offentliggjort i De Europæiske Fællesskabers Tidende.

For så vidt følgende dokumenter helt klart ikke er omfattet af en af de undtagelser, der er fastsat i artikel 4 i Rådets afgørelse 93/731/EF, kan Generalsekretariatet også gøre dem tilgængelige for offentligheden, så snart de er rundsendt: foreløbige dagsordener for udvalg og grupper samt orienterende noter, rapporter, situationsrapporter og statusrapporter fra Rådet eller et af dets forberedende organer, når der heri ikke gives udtryk for delegationernes individuelle holdninger, bortset fra udtalelser og bidrag fra Rådets Juridiske Tjeneste.

For så vidt angår lovgivningsdokumenter, dvs. dokumenter, der vedrører behandling og vedtagelse af en retsakt, jf. artikel 7 i Rådets forretningsorden, gøres følgende kategorier af dokumenter tilgængelige for offentligheden:

- fremsendelsesnoter og oversættelser af skrivelser vedrørende en retsakt til Rådet fra andre EU-institutioner eller -organer eller fra en medlemsstat

- noter, der er fremsendt til Coreper og/eller Rådet til godkendelse (I/A-punkts-noter og A-punkts-noter), samt de udkast til de retsakter, de vedrører

- afgørelser vedtaget af Rådet under den fælles beslutningsprocedure og fælles udkast godkendt af Forligsudvalget.

Efter vedtagelse af en af de retsakter, der er omfattet af proceduren for den fælles beslutningsprocedure, eller endelig vedtagelse af den pågældende retsakt gør Generalsekretariatet desuden ethvert dokument vedrørende denne retsakt offentligt tilgængeligt,

som er udarbejdet inden denne afgørelse og som ikke er omfattet af en af de undtagelser, der er fastsat i artikel 4, stk. 1, i Rådets afgørelse 93/731/EF, såsom orienterende noter, rapporter, situationsrapporter og statusrapporter fra Rådet eller et af dets forberedende organer (referater), bortset fra udtalelser og bidrag fra Den Juridiske Tjeneste.

Det bemærkes, at en medlemsstat kan anmode Generalsekretariatet om ikke at offentliggøre et af dens dokumenter i medfør af denne afgørelse.

Denne rådsafgørelse berører hverken anvendelsen af Rådets afgørelse 93/731/EF eller indholdet af den retsakt om de generelle principper for og begrænsninger i aktindsigten, der skal vedtages i henhold til artikel 255, stk. 2, i traktaten om oprettelse af Det Europæiske Fællesskab.